Slik fyller de påskeegget 
Påsken kan by på mye søte fristelser, men kosthold- og livsstilsekspertene er enige om særlig én ting: Å kutte ut godteriet helt er ikke løsningen.  Marit Røttingsnes Westlie, bak matbloggen Fru Timian, har både smågodt, nøtter, dadler og friske bær i påskeegget sitt. – For meg handler det ofte om at jeg er fysen på et eller annet, så da synes jeg det er kjekt å blande smågodt med ting som er sunnere, men som fremdeles oppleves som skikkelig digg. Da kan jeg «snackse» uten å måtte tenke at dette burde jeg ikke gjøre, sier hun. – Og så trenger jeg jo ikke å ha et digert påskeegg som er stappet fullt hver dag. Iallfall ikke om påsken starter lørdag før palmesøndag og varer til 2. påskedag. Hun synes det kan være greit å ha noen helt normale dager innimellom. Vanecoachens råd: Slik balanserer du påskekos og helse Flere måter å begrense godterispisingen Selv om påsken byr på en del fristelser liker Westlie å leve etter mottoet «litt av det meste». – For enkelte funker det kanskje best å kutte noe helt ut, men for meg passer det best å tenke litt av det meste. Ute av syn, ute av sinn, fungerer også. – Jeg er ikke så god til å se på en godteskål på bordet uten å spise av den, sier hun. Westlie vil heller sette frem mye én eller to dager, eller å sette frem litt noen flere dager. – Det er supert å dele opp frukt og grønnsaker, finne frem bær og kanskje lage en dipp eller lignende i stedet, sånn at man får tilfredsstilt dette snacksbehovet. Westlie forteller at det er viktig for henne å starte dagen med en god frokost og to store kopper te. Hun mener at lunsjen hun legger opp til midt på dagen, etterfulgt av middagen, legger grunnlaget for dagen. – Da ender jeg ikke opp med å plutselig være så sulten at jeg spiser to store kakestykker og en halv sjokoladeplate, sier hun. Utskeielser: Slik henter du deg raskt inn En god blanding Annema Refsnes er gründer og hovedtrener på Naardic. I likhet med Westlie, fyller hun påskeegget med mye forskjellig.  – Jeg elsker sjokolade. Spesielt Mini Egg fra Freia er en stor favoritt, så denne må jeg ha mer enn bare én pose av i egget. Salt lakris må også med, og da velger jeg gjerne Djungelvrål – jo saltere jo bedre, synes hun. Ifølge Refsnes er det normalt å legge på seg i ferier fordi vi ofte unner oss litt ekstra.  – Men du kan alltid komme tilbake i gode rutiner etter en kort uke med litt større slingringsmonn, sier Refsnes. – Det vil ikke gi meg mye glede å føle at jeg går glipp av gode lunsjer, middager og kos med venner og familie. Jeg kan heller begrense meg og sørge for at jeg spiser ordentlig mat før jeg spiser masse godteri. Hun understreker likevel at man kan unngå altfor mye godteri, alkohol og fet mat dersom man er opptatt av å bevare kostholdsvanene sine også i påsken. Hjemmelaget: Sunnere påskemarsipan Sunt for humøret Refsnes synes derimot ikke at påskeegget skal være sunt for noe annet enn humøret. Hun putter derfor sjelden med de «sunne» alternativene. – Men jeg fikk tips om dadler med smaker som peanøtt og havsalt, salt lakris og til og med sur cola. Vektklubbs matspaner har tidligere testet dadlene og konkluderer med at de er et smart valg når du skal ha noe godt, men at man ikke bør spise hele posen på en gang. Treneren tipser også om at aktiviteter kan være en sunn måte å fylle påskeegget.  – Man kan for eksempel legge med et miniband til en treningsøkt eller invitasjon til en løpetur, foreslår hun og fortsetter: – Jeg tenker at så lenge en gjør noe aktivitet daglig – gåtur, trening, lek med barna, svømming, påskeeggjakt, dansing og lignende, så er det ikke noe i veien med å kose seg litt ekstra i påsken.  – Sørg for å fylle på med nyttig næring før du spiser deg mett på tomme kalorier fra godis og snacks, understreker hun. Refsnes anbefaler frukt og grønt, gode proteinkilder og langsomme karbohydrater. I tillegg bør man huske å drikke nok vann.  Når det kommer til det å motstå fristelsene helt, er hun tydelig: – Hvorfor skal vi motstå alle fristelser? Det høres forferdelig kjedelig ut. Jeg tror ikke nøkkelen er å fjerne helt, men å begrense inntaket. – Rom for utskeielser «Treningslegen» Ole Petter Hjelle synes heller ikke vi skal være for strenge med oss selv i påsken. Han har likevel også noen råd til hvordan man kan unngå skeie helt ut. – Jeg tenker på den ene siden at vi ikke skal være så bekymret for å fylle påskeegget med det vi har lyst på.  Selv med et sunt kosthold, er det rom for utskeielser, ifølge treningslegen. – Bare man ikke gjør det hver dag, understreker han. Å glede seg til og å nyte ting vi er glad i, er også bra for helsen. – Og uansett hvordan vi snur og vender på det, så må man jo ha et påskeegg som man har lyst til å spise, sier han og fortsetter: – La oss heller ha fokus på de andre tingene man kan gjøre når man er på påskeferie, fremfor å kutte godteriet.  – Det er jo summen av alt som påvirker helsen vår. Det er viktig å bevege seg, være sosial og få nok søvn også. Det er ikke så veldig spennende, men det er noe vi vet har mye å si for helsen vår, sier treningslegen. Kan være lurt å tenke seg om Hjelle foreslår likevel noen enkle grep som kan gjøre påskeegget litt sunnere.  – Det kan for eksempel være å fylle egget med nøtter, noe som egentlig er litt undervurdert. Det er noe de aller fleste barn og voksne liker godt, og inneholder blant annet mange sunne fettsyrer, sier han. Tørket frukt pleier også å være en innertier hos barn, og smaker godt sammen med nøtter, tipser han. Hjelle anbefaler også å tenke seg om og gjøre en vurdering før man setter i gang med påskeferien. – Det vi har i huset og hytta i påsken, spiser vi jo. Så hvis du har skapet fylt opp med godteri og kjøleskapet fylt opp med alkohol når du egentlig ønsker å ha en sunn påske, burde du kanskje ha tenkt over hva du kjøper inn på forhånd. – Det er nesten umulig å motstå noe hvis vi har det i skapet, tilføyer Hjelle. Tipsene fra ekspertene:
Påsken byr på mange fristelser. Ekspertene anbefaler moderering fremfor totalt godteristopp. Marit Røttingsnes Westlie, bak matbloggen Fru Timian, blander smågodt med sunnere snacks og lever etter mottoet «litt av det meste». Gründer og trener Annema Refsnes legger vekt på å nyte påsken, være aktiv og spise næringsrik mat før man tar til godterispisingen. «Treningslegen» Ole Petter Hjelle foreslår å fylle påskeegget med nøtter og tørket frukt, men understreker at det er summen av alt vi gjør og spiser som påvirker helsen vår. 